google/wiki40b huggingface dataset:
Jäävaheaeg

Jäävaheaeg ehk interglatsiaal (inglise interglacial period või interglacial) on jääaegade vaheline suhteliselt soojema kliimaga geoloogiline periood.
Praegune jäävaheaeg (Holotseeni jäävaheaeg) algas pärast Pleistotseeni lõppu ehk umbes 11 400 aastat tagasi.
Kvaternaaris eristatakse sõltuvalt piirkonnast 2–5 jäävaheaega.
Tartu Hollmanni Seminar

Tartu Hollmanni Seminar (lühemalt: Tartu Seminar; ka: (Tartu) Eesti Vallakooliõpetajate Seminar) oli aastatel 1873–1887 tegutsenud eestikeelne õppeasutus, mis koolitas külakoolmeistreid.
Õppetöö kestis seminaris kaks aastat. Selle aja jooksul õpiti järgmisi õppeaineid: usuõpetus, laulmine, muusika (viiulimäng), eesti, saksa ja vene keel, loodusõpetus, geograafia, ajalugu, joonistamine, võimlemine, metoodika ja pedagoogika.
Seminari direktor oli Friedrich Hollmann. Seminari õppejõududeks olid teiste seas Juhan Kurrik, Mihkel Veske ja Ado Grenzstein.
Radolfzell

Ajalugu

Radolfzell on asutatud 826. aastal piiskop Radolfi poolt. 1267. aastal sai linnaõigused.
Radolfzell on tähtis raudteesõlm.
Lumehelbeke

Lumehelbeke (ka Snegurotška (deminutiivis; vene keeles Снегурочка), Snegurka (vene keeles Снегу́рка) on tegelane vene muinasjuttudes.
Lumehelbekesel pole kindlaid juuri traditsioonilises slaavi mütoloogias ja vene folklooris esineb see alates 19. sajandist.
Alates Nõukogude ajast on Lumehelbekest kujutatud Ded Morozi lapselapsena, kes aitab teda nääride ajal.
Nikolai Rimski-Korsakov on kirjutanud ooperi "Snegurotška".
Zaporižžja tuumaelektrijaam

Zaporižžja tuumaelektrijaam on Ukraina ja kogu Euroopa suurim tuumaelektrijaam.
Asub Zaporižžja lähedal Kahhovka veehoidla ääres. 
Jaama teenindamiseks asutati 1970. aastal Energodari linn. Jaama ennast hakati ehitama 1980. aastal 
Jaamas on 6 surveveereaktorit, millest igaühe võimsus on 950 MW, mis annavad koguvõimsuseks 5700 MW. Esimesed viis reaktorit pandi tööle 1985–1989, kuues reaktor hakkas tööle 1995. aastal. Jaam toodab umbes poole Ukraina tuumaenergiast ja üle viiendiku kogu Ukrainas toodetavast elektrienergiast.
Ivani lapsepõlv

Sisu

12-aastane Ivan on sõjas kaotanud kõik omaksed. Ta tegutseb Punaarmees rindel luurajana ja täidab ohtlikke ülesandeid käies vaenlase tagalas. Kui teda tahetakse Nõukogude tagalasse saata, siis põgeneb ta partisanide juurde. Kuid sealtki saadetakse ta tagalasse internaatkooli. Ivan aga ei saa rahu, põgeneb internaatkoolist ja pöördub rindele tagasi. Ühel luurekäigul sattub ta vaenlaste kätte ja tema saatus on otsustatud.
SA Kihnu Kultuuriruum

SA Kihnu Kultuuriruum on 2003. aastal loodud sihtasutus, mille eesmärk on Kihnu kultuuri ja traditsioonide jätkusuutlikkus.

Mis on Kihnu kultuuriruum?

Kihnu kultuuriruum on tekkinud sajandite vältel inimasustuse ja väikesaare looduskeskkonna koostoime tagajärjel. See on ainulaadne Läänemere geograafilises lähiümbruses, selle silmatorkavaks omapäraks on Kihnu ja Manija saarel valitsev kogukondlik elulaad, mitmekesised kultuuritavad, kihnu keel ja looduskeskkond.
Tänapäevane kihnu kultuur on ainulaadne segu minevikust ja olevikust, sest ajalooliselt originaalne kihnu kultuur on võtnud omaks elemente nii naabritelt Eestis kui ka rahvusvahelisest ringlusest. Neid elemente ei ole aga mehaaniliselt üle võetud, vaid tõlgendatud ja loovalt ühendatud kihnu kultuuri konteksti. Kihnlaste pärimus on koos oludega muutunud, kuid samal ajal oma põhiolemust läbi sajandite säilitada suutnud. Tänu saart iseloomustavale suhtelisele isoleeritusele mandrist on traditsiooniline kultuur ja elulaad kestnud aastasadu.
/väljavõte riiklikust taotlusest/

Eesmärk

SA Kihnu Kultuuriruumi eesmärk on Kihnu vaimse ja materiaalse kultuuripärandi säilitamine, taastamine ja arendamine võimalikult autentsel kujul. Olulisim on Kihnu kultuuris osalejate ringi laiendamine, eriti noorte sidumine esivanemate keele ja kultuuripärandiga Kihnu ja Manija saarel.
Sturm und Drang (ansambel)

Sturm und Drang on Soome rokkansambel, mis asutati 2004.
Auhoov

Auhoov  (prantsuse keeles cour  d’honneur), lossi paraadhoov, paikneb peakorpuse (corps de bâtiment) ees kahe külgtiiva vahel, on iseloomulik barokkansamblitele.

Kolme hoonetiivaga piiratud, kuid fassaadiküljel avatud esindushoov barokklossi ees.
TEP60

TEP60 (ТЭП60) on 1950. aastate lõpus konstrueeritud diiselveduriseeria, mida tootis Kolomna veduritehas Venemaal. 
TEP60 oli mõeldud raskete reisi- ja kiirrongi koosseisude vedamiseks Nõukogude Liidu sisestel raudteedel, rööpmelaiusele 1520 mm. 
Vedureid TEP60 ehitati aastatel 1960–1987 1472 tükki, lisaks veel 116 kaksikvedurit 2TEP60. Kokku toodeti 1704 vedurit. Pärast Nõukogude Liidu lagunemist on TEP60 töötanud Venemaal, Ukrainas, Valgevenes, Lätis, Leedus ja Eestis.
TEP60 vedureid on Eestis kasutatud alates 1961. aastast ja nendega veeti kuni 18-vagunilisi kiirronge kaaluga 1050 t. 
Pärast Eesti taasiseseisvumist sai Eesti Raudtee TEP60 omanikuks 1992. aastal, kui Lätis asunud reisivedurite park jaotati kolme Balti riigi vahel. TEP60 tüüpi vedurid sõitsid Eesti Raudteel kuni möödunud sajandi lõpuni. Ainukest Eestis säilinud TEP60 numbriga 0924 on võimalik näha Haapsalu Raudteemuuseumis. TEP60 vahetasid välja uuemad ja võimsamad TEP70 seeria mootorvedurid.
Brikett

Brikett (prantsuse sõnast briquette) on peeneteralisest, tolmjast või kiudsest materjalist, ka laastudest vm tootmisjäätmeist pressitud korrapärase kujuga tükk või tükid. Briketi valmistamist nimetatakse brikettimiseks.
Brikette valmistatakse turbast, saepurust, puidust, kivisöest, puusöest, pruunsöest, biomassist jms.
Visaginase tuumaelektrijaam

Visaginase tuumaelektrijaam on plaanimisel olnud tuumajaam Leedus, mida kavatseti rajada Ignalina tuumajaama asemele.
Carlo Azeglio Ciampi

Carlo Azeglio Ciampi (9. detsember 1920 Livorno – 16. september 2016 Rooma) oli Itaalia poliitik, Itaalia kümnes president. Ta oli presidendi ametikohal 13. maist 1999 kuni 10. maini 2006.
1960–1993 töötas ta Itaalia keskpangas Banca d'Italias ja oli 1993–1994 Itaalia peaminister.
Prosper Mérimée

Prosper Mérimée [prosp'er merim'ee] (28. september 1803 Pariis – 23. september 1870 Cannes) oli prantsuse kirjanik, ajaloolane ja arheoloog.
Prosper Mérimée pärines jõukast ja haritud perekonnast. Tema vanavanaema oli pedagoog ja kirjanik Jeanne-Marie Leprince de Beaumont.
Kirjandusele pühendas ta end sõber Stendhali mõjul pärast juuraõpingute lõpetamist. 1825. aastal andis ta Clara Gazuli nime all välja oma esimese raamatu ("Clara Gazuli teater"), jättes mulje, et on ise kõigest teose tõlkija. Paar aastat hiljem järgnes sama nime all antiikset Kreekat järele aimav luulekogu. Topeltpettus tuli avalikuks alles hiljem. Kaks aastat enne seda kui Victor Hugo "Cromwelli" eessõnas romantilise draama teooria sõnastab, rakendas "Clara Gazuli teater" juba samu võtteid: näidend oli kirjutatud proosas, käsitles kaasaegseid probleeme ega järginud aja ja koha ühtsuse nõuet.
1828 ilmus esimene Mérimée' ajalooline teos, talumeeste ülestõusust kõnelev "Žakerii", ning aasta hiljem pärtliöö sündmusi käsitlev romaan "Charles IX valitsusaja kroonika". Romaan ühendas oskuslikult seiklusromaani armastusromaaniga ning lisas üksikasjaliku käsitluse 16. sajandi tavadest.
Oma tõelise kutsumuse leidis Mérimée aga 1829, mil ta avaldas oma esimesed jutustused ("Tamango"): nende edu oli märkimisväärne.
1834 pidas kirjanik muinsuskaitse peainspektori ametit ning kirjutas üle kahekümne jutustuse (1840 "Colomba"; 1845 "Carmen"). "Carmenil" oli peale kirjandusliku väärtuse ka puhtdokumentaalne väärtus: see oli ülevaade Hispaania mustlaste kommetest, iseloomust ja keelest. Kasvatatud voltäärlikus vaimus, hindas Mérimée alati loogilist mõtlemist. Ta oli liialt skeptiline selleks, et lasta tunnetel üle ääre voolata. Tema jutustustes leiab paraja annuse irooniat ning musta huumoritki. Mérimée jutustused toetuvad täpsetele seikadele ning sisaldavad tihti tähelepanekuid keele või maa ajaloo kohta. Mérimée' külm, kommentaarideta stiil oli Maupassant’i eelkäijaks.
1844 valiti Mérimée Prantsuse Akadeemiasse. Keisrinna lähedase sõbrana pidas Mérimée mitut riigiametit korraga. See aga ei takistanud teda 1853 pühendumast tõlkimisele. Mérimée tutvustas Prantsusmaal vene kirjandust, tõlkides Puškinit, Gogolit ja Turgenevit.
Pariisi Kommuuni ajal, mais 1871, põletati tema kodu koos raamatukogu ja kollektsioonidega.
Tartu Lasteaednikkude Seminar

Tartu Lasteaednikkude Seminar (täpsemalt: Tartu Õpetajate Seminari Tartu Lasteaednikkude Seminar) oli aastatel 1920–1927 tegutsenud õppeasutus, mis koolitas kutselisi lasteaednikke.
Seminari õppekava koostas Carl Heinrich Niggol, keda peetakse Eesti lasteaiapedagoogika rajajaks.
Seminari õppekavas olid järgmised õppeained: pedagoogika ja selle ajalugu, pedoloogia, psühholoogia, lasteaia teooria ja praktika, tervishoid, esmaabi, looduslugu, lastekirjandus, kodulugu, eesti keel ja selle õpetamise metoodika, voolimine, joonistamine, käsitöö, võimlemine, lastemängud, laulmine ja muusika.
Seminari 7 õppeaasta jooksul sai lasteaedniku kutse 85 lõpetajat.
Tarmo Tagamets

Tarmo Tagamets (sündinud 14. märtsil 1978) on eesti näitleja ja lavastaja.
2001. aastal lõpetas ta Viljandi Kultuuriakadeemia teatrikateedri. Samast aastast on ta Eesti Näitlejate Liidu liige.
Ta oli aastatel 2009–2012 Võru Linnateatri kunstiline juht. 2012–2014 oli ta vabakutseline näitleja ja lavastaja. Alates 2014. aastast on ta Rakvere Teatri näitleja.
Alates 2013 – Kanal 2 komöödiasarjas "Naabriplika" (konstaabel Varik)
Obergurig

Obergurig (sorbi keeles Hornja Hórka) on küla Saksamaal Saksimaa liidumaal Bautzeni kreisis Obergurigi vallas.
2009. aastal oli elanike arv 471.
Ofir Akunis

Ofir Akunis (heebrea keeles אופיר אקוניס; sündinud 28. mail 1973 Tel Avivis) on Iisraeli poliitik, ta kuulub aastast 1996 erakonda Likud. 
Ta on aastast 2015 Iisraeli teadus- ja tehnoloogiaminister.
Ta sündis aastal 1973 Tel Avivis. Õppis Theodor Herzli Heebrea Gümnaasiumis. 
Ta on töötanud ajakirja Maariv reporterina. Armeeteenistuse ajal oli ta sõjaväe ajakirjanik. Ta on olnud Binyamin Netanyahu ja Meir Sheetriti meedianõunik.
Ta on aastast 2009 Knesseti liige (Likudi nimekirjas).

Isiklikku

Ofir Akunis on abielus ja ta on kahe lapse isa.
Montenegro Teaduste ja Kunstide Akadeemia

Montenegro Teaduste ja Kunstide Akadeemia (montenegro keeles Црногорска академија наука и умјетности; Crnogorska akademija nauka i umjetnosti, akronüüm CANU) on Montenegro teadusakadeemia, riigi tähtsaim teadusasutus.
Akadeemia on Euroopa akadeemiate ühenduse ALLEA liige. Ta asutati 1973. aastal Podgoricas. Akadeemia esimene esimees (1973–1981) oli ajaloolane Branko Pavićević.
Leeprahaigete Kirik

Sighișoara Leeprahaigete kirik (rumeenia keeles Biserica Leproşilor) on väga tähtis mälestis Rumeenias Mureși maakonnas Sighișoaras Tarnava jõe kaldal. See asub linna loodeosas vana Siechhofi naabruskonnas. 
Kirik on vähendatud proportsioonidega, usutakse, et see ehitati XV sajandil. Aastal 1507 hakati kiriku kõrval pidama leeprahaigete varjupaika. Kuna nendel inimestel polnud lubatud kirikusse siseneda, ehitati hoone sissepääsu lähedale kantsel, kust preester jutlustas kirikuaias olevatele inimestele. 
Viimased olulised muudatused tehti 19. sajandi lõpul raudtee ehitamise käigus. Kuna raudtee ehitati vaid mõne meetri kaugusele kirikuhoonest, tuli seda ümbritsenud kivimüür maha lammutada.
Kiriku altarit kaunistab L. Schulleri 1882. aastal maalitud naturalistlik maal "Jeesus ja lapsed".
Kiirikmadulased

Levila

Need peamiselt öise kaevuva eluviisiga kägistajamadusid võib kohata Kagu-Aasias Andamani ja Nicobari saartel, Birma idaosas, Hiina lõunaosas, Tais, Laoses, Kambodžas, Vietnamis, Malaka poolsaarel, Ida-Indias, Sulawesi saarel ja Filipiinidel.

Seltsilisloomadena

Kiirikmadulaste sugukonda liigitatud maod ei talu vangistust vapralt vaid kipuvad, kindla põhjuseta (arvatakse, et stressi tõttu), ära surema.
Gorlivka

XXI sajand

Donbassi sõja ajal, 2014. aasta 13. aprillil, võtsid valitsusvastased relvajõud Gorlivka oma kontrolli alla ning kuulutasid linna ühenduse Donetski Rahvavabariik osaks. Aprillist novembri alguseni asus linnas Igor Bezleri staap.
25. juulil lasksid taganevad valitsusvastased relvajõud õhku silla.
25. juulil heiskasid Gorlivkani jõudnud valitsusväed äärelinnas Ukraina lipu.
7. augustil hukkus linnas peetavate lahingute tagajärjel 5 rahulikku elanikku.
2014. aasta suvel-sügisel võtsid keskvalitsuse vastased relvajõud asula oma kontrolli alla.
14. novembril hukkus sõjategevuse tagajärjel vähemalt kaheksa linnaelanikku, kaks neist olid lapsed. Haavata sai kaksteist rahulikku elanikku.
Kiviõli vene kool

Ajalugu

Oma ajalugu arvestab Kiviõli Vene Gümnaasium 1927. aastast, mil Varinurmel loodi neljaklassiline venekeelne eraalgkool. 1928. aastal nimetati Varinurme ümber Kiviõliks. Tollases koolis õpetati ka eesti ja poola keeles (1932. aastal rajatud eestikeelsest klassist arenes hiljem Kiviõli 1. Keskkool).
1932. aastal muudeti kool riiklikuks, sellest sai 6-klassiline Kiviõli Kool. 1945. aastal muudeti see Kiviõli Keskkooliks, 1946. aastal lahutati aga vene- ja eestikeelne keskkool, ehkki need tegutsesid endiselt ühes hoones. 1985. aastal sai kool uue, praeguse hoone Pargi tänaval. 1997. aastal avati kaugõppeosakond.
Svetlan Semenenko

Svetlan Semenenko (vene keeles Светлан Андреевич Семененко) (26. november 1938 Leningrad – 18. mai 2007) oli Eestis elanud vene päritolu luuletaja ning eesti kirjanduse vene keelde tõlkija. 
Ta lõpetas 1967. aastal Tartu Riikliku Ülikooli vene filoloogina. 
Ta töötas aastatel 1967–1978 ajalehe Sovetskaja Estonija, 1978–1991 ajakirja Tallinn toimetuses.
Hööveldamine

Hööveldamine on materjali lõikamine käsihöövli või höövelmasinaga. Tavaliselt mõistetakse hööveldamise all pinna tasapinnaliseks muutmist või silumist, kuid hööveldada võidakse ka sooni, valtse või kujupindu. Hööveldamine on ka üks spooni tootmise meetoditest.

Metalli hööveldamine

Metalli hööveldamisel liigub sirge höövlitera edasi-tagasi, lõigates maha ühtlase paksusega laastu; sirgjooneline ettenihe antakse toorikule.

Spooni hööveldamine

Spooni hööveldamise puhul, erinevalt enamikust lõiketöötlusviisidest, on laast saaduseks.
Spooni hööveldamisel on nii höövelpaku kui ka noa liikumine sirgjooneline. Paku horisontaalse asendi puhul liigub nuga edasi-tagasi ja iga lõike järel tõstetakse pakku spooni paksuse võrra. Vertikaalsele raamile kinnitatud paku puhul võidakse kasutada ka liikumatult kinnitatud nuga ning liikumine anda pakule.
Katriņa kihelkond

Ajalugu

Katriņa kihelkond tekkis XIX sajandil eraldumisel Lemsalu kihelkonnast. Kihelkond iseseisvus juba aastal 1669, ent liideti aastal 1709 tsaarivõimude poolt taas Lemsaluga. Patronaadiõigus kuulus varem Riia linna raele, XIX sajandi lõpust alates aga Riia linnamõisate valitsusele.
Rahvusvaheline Revolutsioonivõitlejate Abistamise Organisatsioon

Rahvusvaheline Revolutsioonivõitlejate Abistamise Organisatsioon (tuntud lühendi MOPR järgi venekeelse nimetuse Международная организация помощи борцам революции põhjal) oli 1922. aastal Kominterni poolt loodud organisatsioon, mis oli suunatud klassivõitluses poliitilistel põhjustel vangistatute abistamiseks.
MOPR likvideeriti ametlikult 1947. aastal.
Johanna-Marie Leissar

Johanna-Marie Leissar (aastani 1933 Schönberg; 19. detsember 1912 Vaskjala – 20. jaanuar 1987 Tallinn) oli eesti näitleja.
Ta õppis 1925–1929 Tallinna naiskutsekoolis, 1931–1932 Tallinna kolledžis ja 1943–1944 laulmist Viljandi Muusikakoolis, lõpetas 1929 Haridusliidu näitejuhtide kursused.
Oli 1942–1946 Ugalas näitleja ja etteütleja, 1947–1967 Lehmja raamatukogu juhataja ja 1980–1987 Varbla kirikukoori juhataja.

Isiklikku

Ta oli alates 1933. aastast abielus Aadu Leissariga. Nende tütred on Mall Leissar ja Reet Leissar.
Taijo Teniste

Koondisekarjäär

Eesti koondises on Teniste riiki esindanud 2018. aasta märtsi seisuga 64 korda.

Isiklikku

Tema vend Timo Teniste on samuti jalgpallur.
Tuvi park

Tuvi park on haljasala Tallinna kesklinnas Tõnismäel.

Asukoht

Tuvi pargi piir kulgeb Veetorni tänava ja Toom-Kuninga tänav 11 (Saksa saatkond) kinnistu ristumiskohast mööda Toom-Kuninga 11 ja Toom-Kuninga 13a kinnistute idapiiri lõuna suunas kuni Suur-Ameerika tänav 14 kinnistu loodenurgani, mööda Suur-Ameerika 14 ja Suur-Ameerika 14d kinnistute põhjapiiri ida suunas kuni kinnistu Tuvi tänav 14b edelanurgani, mööda selle kinnistu läänepiiri põhja, ida ning seejärel põhja suunas kuni sama kinnistu loodenurgani, seejärel mööda nimetatud kinnistu läänepiiri sirgjoonelist pikendust põhja suunas kuni kinnistu Tuvi 12 edelanurgani, mööda selle kinnistu läänepiiri ning selle mõttelist pikendust põhja suunas kuni Veetorni tänavani ning sealt mööda Veetorni tänava pargipoolset teemaad lääne suunas Toom-Kuninga 11 kinnistu piirini.
Ibis Budget

ibis budget Hotels, varem Etap Hotel ja Hotel Formule 1, on rahvusvaheline odavhotellikett, mille omanik on AccorHotels. 
Hotellikett konkureerib Euroopas ja Suurbritannias Holiday Inn Expressi ja Travelodge'iga. 
Hotelliketil on 2018. aasta juuni seisuga 603 hotelli 19 riigis.
Šošoniit

Šošoniit on vulkaaniline kivim. Šošoniidiks nimetatakse suure oliviinisisaldusega, basaldiga sarnanevat trahhüütset andesiiti; kivim paistab silma suure värviliste mineraalide sisalduse poolest. Kivim sisaldab ortoklassiga kaetud labradori kristalle. Varem on kivimit peetud ka basaldiks, diabaasiks ja dioriidiks.

Ajalugu

Šošoniit defineeriti esimest korda aastal 1895 ja see sai nimetuse Shoshone jõe järgi Yellowstone'i rahvuspargis. Kivimi nimetas Joseph Paxson Iddings. Ta pidas oluliseks kivimi porfüürilist struktuuri, kus põhimassi mineraalikristalle pole võimalik eristada, suurt ortoklasside sisaldust (ortoklass oli sageli asendanud magnetiiti ja augiiti), mainides ka sagedasi augiidi, labradori ja andesiini fenokristalle.

Koostis ja struktuur

Šošoniidi vormid erinevad üksteisest plagioklassi koguselt ja sanidiini sisalduselt. Šošoniit läheb plagioklassi fenokristallide kadudes sujuvalt üle absarokiidiks ja sanidiinisisalduse kasvades bannakiidiks. Nende kolme kivimi uurimine on näidanud, et sealsed fenokristallid polegi enamasti tegelikult fenokristallid, vaid pigem magma poolt gabrost kaasa haaratud ksenoliidid.

Teke

Šošoniidi levikut seostatakse saarkaarte vulkanismiga, kuigi see tekib üldiselt subdutseeruva laamaga seostuvast Wadati–Benioffi vööndist kõrgemal. Kivimi sagedaseks kaaslaseks on leutsiiti sisaldavad kivimid; neid esineb koos šošoniidiga nii Yellowstone'i pargis, Itaalias, Indoneesias kui ka Ida-Aafrikas.

Šošoniidi levik

Mõnel pool kaasneb šošoniidi tekkega ka kulla- ja vasemaardlate teke. Sellistes kohtades kaevandatakse kulda Ladolami kaevanduses Lihiri saarel Paapua Uus-Guineas, vaske ja kulda aga Binghami kanjoni kaevanduses Utah osariigis, Grasbergi kaevanduses Indoneesias ja Oyu Tolgoi kaevanduses Mongoolias.
Luisa Rõivas

Eesti otsib superstaari

Luisa Värk sai 2007. aastal saates "Eesti otsib superstaari" teise koha Birgit Õigemeele järel. Läbi saate Jõhvi eelvooru jõudis ta välja stuudiovooru esimesse saatesse, kust pääses edasi kaks lauljat – Mariann Saar ja Birgit Õigemeel. Luisa jäi tihedas konkurentsis kaheksast lauljast neljandaks. Kohtunikud andsid Luisale aga võimaluse osaleda lohutusvoorus, kust ta ainsana ülisuure televaatajate toetusprotsendiga edasi finaali pääses.

Tantsud tähtedega

2007. aasta sügisel osales Luisa Värk Kanal 2 "Tantsud tähtedega" teise hooaja saates, kus tema tantsupartneriks oli Martin Parmas. Nad saavutasid teise koha.

Eurolaul 2008

Ta osales konkursil Eurolaul 2008 koos Trafficuga, esitades loo "It's Never Too Late", mille demo on sisse laulnud Eda-Ines Etti. Veel laulab ta koos Margus Vaheriga loos "God Inside Your Soul". Laulu on kirjutanud Elmar Liitmaa ja Liis Lass. Margus Vaheriga esitatud lugu "God Inside Your Soul" sai võistlusel Eurolaul 2008 2399 punktiga 5. koha ja Trafficuga esitatud lugu "It's Never Too Late" sai 866 punktiga 8. koha.

Televisioon

Alates 2013. aasta sügisest juhib Luisa kokandussaadet "Lemmikretsept" .

Isiklikku

Tema vend on Emer Värk. Luisa hakkas laulmist õppima aastal 1994 Elva huvikoolis, 1995. aastal alustas ta ka klaveriõpinguid Elva Lastemuusikakoolis. Luisa õppis kuni 2002. aasta kevadeni Elva Gümnaasiumis. Lõpetas 2006. aasta kevadel Tallinna Muusikakeskkooli dirigeerimise alal. Sügisest 2006 õppis Luisa Tallinna Ülikooli Balti Filmi- ja Meediakoolis filmi ja video õppetoolis filmi helirežii erialal, mille lõpetas 2009. Luisa lauluõpetajaks oli pärast Elva Huvikooli estraadilaulja Heidy Tamme.
Luisa bändi kuuluvad Tarvi Kull (klahvpillid), Laur Joamets (elektrikitarr), Kristjan Kallas (trummid), Henno Kelp (basskitarr) ja Elmar Liitmaa (akustilised kitarrid).
23. veebruaril 2009 sündis tal koos elukaaslase Taavi Rõivasega tütar Miina Rihanna. 29. detsembril 2016 sündis poeg Herman. Luisa ja Taavi abiellusid 19. augustil 2017.
Proov 583

Algus

Nõukogude aja nõuete kohaselt tegutsesid harrastusansamblid ettevõtete egiidi all. Proov 583 sai prooviruumid Juveelitehase juurde ja sellest ka ansambli nimi. Laulma kutsuti saates "Kaks takti ette" säranud Thea Paluoja. Omaloomingu eest hoolitsesid esmajoones Lauri Laubre ja Endel Jõgi. Pretensioonikamatele lugudele andis Yesi hõngu Hillar Norralti kõrge tenor. 

1985. aastal oli ansambli liikmetest moodustunud ansambel Linnu Tee, ning 1987. aasta alguses ansambel Proov 583 laguneski.
Tema liikmed Kliimask ja Jõgi jätkasid grupis P3, Lepasoo Mahavokis ja Patte Rujas Urmas Alenderi kõrval teise solistina.
Ansamblil pole teada olevalt välja antud ühtki helikandjat, mis sisaldaks ainult nende muusikat.
Löbnitzi vald (Saksimaa)

Vallaosad

Valda kuuluvad Löbnitz-Roitzschjora, Sausedlitz-Reibitz.
Corrida (film)

Sisu

Vananev kirjandusteadlane Oskar Rass on suveks koos oma noore naise Ragnega asunud elama üksikule saarele, lootes sealt leida inspiratsiooni ja harmooniat. Ent idüll ei kesta kaua. Punulaiule saabub Ragne endine armastatu fotograaf Tarmo. Samuti selgub, et odava hinnaga ostetud suvemaja asub pullikarja söödamaal.
Leppeta Brexit

Leppeta Brexit on Suurbritannia lahkumine Euroopa Liidust ilma lahkumislepinguta. EL-i lepingu artikli 50 kohaselt kaotavad Euroopa Liidu lepingud kehtivuse, kui lahkumisleping on ratifitseeritud või kui on möödunud kaks aastat sellest, kui mõni liikmesriik on teatanud oma tahtest lahkuda. Kaheaastast perioodi saab pikendada kõigi liikmesriikide, sealhulgas lahkuda soovivate liikmesriikide ühehäälse nõusolekuga.
Suurbritannia ja EL on lahkumislepingu läbi rääkinud, kuid Ühendkuningriigi alamkoda on kolmel korral hääletanud selle ratifitseerimise vastu. Kavandatav leping sisaldab sätteid, mis käsitlevad kodanike õigusi, piirikorraldust, rahalisi kohustusi ja vaidluste lahendamist.
Kui sellist lepingut Euroopa Liidu lepingu artiklis 50 nimetatud perioodi lõpus ei ole, kaotavad Suurbritannia ja ülejäänud EL-i vaheliste suhete suhtes kehtivad EL-i seadused ja muud kokkulepped kehtivuse. Lisaks tuleb võib-olla uuesti läbi rääkida Suurbritannia diplomaatilised suhted kolmandate riikidega, mida seni on reguleeritud nende riikidega sõlmitud EL-i lepingutega.
Lühiajaline (90-päevane) piiriülene turismireis jätkub eeldatavalt praeguse seisuga, ehkki lennunduse ajakavade tõttu teatavate ebamugavustega. Kuigi kaubavahetus (kuid mitte teenused) võiks jätkuvalt toimuda Maailma Kaubandusorganisatsiooni (WTO) enamsoodustusreeglite kohaselt, on oodata väljakujunenud kaubavahetuste olulist häirimist ning Suurbritannia ja EL on ette valmistanud lepingud ja (lühiajalised) kokkulepped, eeldatavalt tõsisemate riskide tekkimise puhuks. Operatsioon Yellowhammer on koodnimi, mida Suurbritannia rahandusministeerium kasutab valitsustevahelise tsiviilhädaolukorra planeerimiseks leppeta Brexiti kohta.